《自广元县至朝天关道中作》
清代·李化楠

始发自龙门，绝壁痕如削。悬崖多佛像，不知何年凿。

江水傍崖趋，激越鸣蹊壑。杈丫天半石，向人头上落。

金鳌亦有背，飞仙尚留阁。怪石浮江湍，孤根潜水窟。

行当绝险处，顾盼生骇愕。似人立舟中，虚荡难稳著。

行行登山椒，始觉天宇廓。雄关扼形胜，烟光浩漠漠。

性僻爱奇险，幽居苦萧索。兹来得壮观，耳目因寄托。

作者简介：李化楠，字让斋，罗江人。乾隆壬戍进士，官保安同知。有《万善堂诗》。